RÅDETS AFGØRELSE

af 25. september 2008

om vedtagelse af forretningsordenen for investeringsfacilitetsudvalget under Den Europæiske Investeringsbank

(2008/762/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS/EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse (1), særlig artikel 9, stk. 2,

under henvisning til Rådets forordning (EF) nr. 617/2007 af 14. maj 2007 om gennemførelsen af 10. Europæiske Udviklingsfond under AVS-EF-partnerskabsaftalen (2), særlig artikel 13, stk. 1, 2. afsnit,

under henvisning til forslag fra Den Europæiske Investeringsbank,

under henvisning til udtalelse fra Kommissionen —

TRUFFET FØLGENDE AFGØRELSE:

Artikel 1

Forretningsordenen for investeringsfacilitetsudvalget under Den Europæiske Investeringsbank, jf. bilaget, vedtages hermed.

Artikel 2

Denne afgørelse træder i kraft på dagen for offentliggørelsen i Den Europæiske Unions Tidende.

(1) EUT L 247 af 9.9.2006, s. 32.

(2) EUT L 152 af 13.6.2007, s. 1.

BILAG

FORRETNINGSORDEN FOR INVESTERINGSFACILITETSUDVALGET UNDER DEN EUROPÆISKE INVESTERINGSBANK

Artikel 1

1. Investeringsfacilitetsudvalget (i det følgende benævnt »udvalget«) består af en repræsentant for hver medlemsstat og en repræsentant for Kommissionen for De Europæiske Fællesskaber (i det følgende benævnt »Kommissionen«). Kun de medlemmer af IF-Udvalget, der er udpeget af medlemsstaterne, eller deres stedfortrædere, har stemmeret.

2. Formanden og næstformanden for udvalget vælges blandt de af udvalgets medlemmer, der er udpeget af medlemsstaterne, for et tidsrum af to år. Valget finder sted ved udvalgets første møde ved hemmelig afstemning. Formanden vælges blandt kandidaterne på grundlag af et kvalificeret flertal, som fastsat i artikel 3. Næstformanden vælges efter samme procedure.

3. Den Europæiske Investeringsbank (i det følgende benævnt »Banken«) varetager udvalgets sekretariat og hjælpefunktioner.

4. Medlemsstaterne udpeger hver en repræsentant og en suppleant med stemmeret. Suppleanten kan deltage i udvalgets møder som observatør, men har kun stemmeret, hvis medlemsstatens repræsentant er fraværende. Under særlige omstændigheder, hvor hverken repræsentanten eller suppleanten kan deltage i udvalgets møde, kan repræsentanten overdrage sin stemmeret til en anden repræsentant eller lade sig repræsentere af en dertil udpeget stedfortræder fra medlemsstaten. Medlemsstaterne meddeler Banken og Generalsekretariatet for Rådet navnene og adresserne på deres repræsentanter og disses suppleanter via deres faste repræsentationer ved Den Europæiske Union.

5. Kommissionen udpeger en repræsentant og en suppleant til at deltage i udvalgets møder og meddeler Banken og Generalsekretariatet for Rådet deres navne. De kan bistås af andre tjenestemænd og medarbejdere fra Kommissionen.

6. Banken udpeger to medarbejdere til at deltage i udvalgets møder og arbejde og meddeler Kommissionen og Generalsekretariatet for Rådet deres navne. De kan bistås af andre medarbejdere fra Banken.

7. En repræsentant for Generalsekretariatet for Rådet indbydes til at overvære udvalgets møder som observatør.

Artikel 2

Udvalget indkaldes af formanden og holder møde mindst fire gange årligt i Bankens hovedsæde i Luxembourg. Formanden kan indkalde til yderligere møder på anmodning fra et medlem eller Banken.

Sekretariatet sender mødeindkaldelser til udvalgsrepræsentanterne og deres suppleanter og til Rådets Generalsekretariat med nærmere oplysninger om den foreslåede dagsorden for mødet samtidig med de relevante dokumenter, jf. artikel 5, stk. 1.

Artikel 3

Udvalget træffer alle beslutninger med et kvalificeret flertal på 724 stemmer ud af 1 004, hvor mindst 14 medlemsstater stemmer for. Et blokerende mindretal er på 281 stemmer. Medlemsstaternes repræsentanters stemmer vægtes således:

Medlemsstat Stemmer Belgien 35 Bulgarien 1 Den Tjekkiske Republik 5 Danmark 20 Tyskland 205 Estland 1 Grækenland 15 Spanien 79 Frankrig 196 Irland 9 Italien 129 Cypern 1 Letland 1 Litauen 1 Luxembourg 3 Ungarn 6 Malta 1 Nederlandene 49 Østrig 24 Polen 13 Portugal 12 Rumænien 4 Slovenien 2 Slovakiet 2 Finland 15 Sverige 27 Det Forenede Kongerige 148 I alt 1 004

Artikel 4

1. På de i artikel 3 fastsatte vilkår skal udvalget:

a) for så vidt angår investeringsfaciliteten godkende: i) de operationelle retningslinjer og forslag til ændring deraf ii) investeringsstrategierne og driftsplanerne i overensstemmelse med artikel 13, stk. 2, litra b), i Rådets forordning (EF) nr. 617/2007 af 14. maj 2007 om gennemførelsen af 10. Europæiske Udviklingsfond under AVS-EF-partnerskabsaftalen (1) (gennemførelsesforordningen) iii) årsberetningerne, herunder årsregnskaberne iv) dokumenter om den generelle politik, herunder evalueringsrapporter

b) afgive udtalelse om: i) forslag om ydelse af rentegodtgørelser i overensstemmelse med gennemførelsesforordningens artikel 13, stk. 3, litra a) ii) forslag vedrørende projekter, som Kommissionen har afgivet negativ udtalelse om iii) andre forslag på grundlag af de generelle principper, der er fastlagt i de operationelle retningslinjer.

Endvidere kan Bankens ledelsesorganer fra tid til anden anmode udvalget om at afgive udtalelse om andre finansieringsforslag eller om andre strategiske eller politiske spørgsmål, der vedrører Bankens forretninger i AVS-landene.

2. Banken udarbejder og forelægger udvalget de relevante arbejdsdokumenter og forslag. Forslagene skal indeholde nærmere oplysninger om:

a) projektets beskrivelse og relevans for landeudviklingsstrategien ifølge bilagene om landestrategien

b) projektets tilsigtede udviklingsmål, herunder de planlagte foranstaltningers bæredygtighed

c) projektets generelle organisation og begrundelse

d) projektudgifterne, finansieringsformen og projektrisikoen samt, hvor dette er relevant, de risikoreducerende foranstaltninger, Banken har til hensigt at anvende

e) projektets lokale, nationale og regionale virkninger, på grundlag af bestemmelserne i AVS-EF partnerskabsaftalen, herunder på miljøet

f) Kommissionens godkendelse eller udtalelse ifølge gennemførelsesforordningens artikel 13, stk. 5.

3. Tidsplanen og de nærmere regler for projektets tekniske gennemførelse sammendrages i et bilag til forslaget.

Artikel 5

1. Banken sender de relevante dokumenter og forslag til udvalgets medlemmer og suppleanterne samt til Generalsekretariatet for Rådet under overholdelse af følgende tidsfrister:

a) mindst fire arbejdsuger inden den fastsatte mødedato, for så vidt udvalgets godkendelse er påkrævet

b) mindst tre arbejdsuger inden den fastsatte mødedato, for så vidt der anmodes om en udtalelse fra udvalget.

Formanden kan i særlige tilfælde tillade afvigelser fra disse tidsfrister efter begrundet anmodning fra Banken.

2. Udvalgets medlemmer meddeler skriftligt Banken alle bemærkninger og anmodninger om yderligere oplysninger vedrørende dokumenter, der er udsendt i henhold til stk. 1, mindst fem arbejdsdage inden mødedatoen i forbindelse med godkendelser og tre arbejdsdage inden mødedatoen i forbindelse med udtalelser.

3. På forslag fra formanden vedtager udvalget dagsordenen ved mødets begyndelse. Hvert udvalgsmedlem kan anmode om optagelse af punkter på dagsordenen, men kun til drøftelse. Oplysninger i denne forbindelse kan gives mundtligt.

4. Et fraværende medlem for en medlemsstat anses for at have godkendt eller afgivet positiv udtalelse om de forelagte dokumenter, medmindre han skriftligt har meddelt formanden for udvalget, at han ikke agter at godkende eller afgive positiv udtalelse, eller han undtagelsesvis har overdraget sin stemmeret til et andet medlem for en medlemsstat. I tilfælde af overdragelse af stemmeret eller udpegelse af en stedfortræder skal formanden for udvalget underrettes derom på forhånd.

En repræsentant for en medlemsstat kan kun udøve stemmeretten for én anden medlemsstats repræsentant.

Artikel 6

1. Udvalgets udtalelse kan på Bankens initiativ og efter forudgående aftale med formanden udbedes under anvendelse af den skriftlige fremgangsmåde.

2. Såfremt et forslag forelægges under anvendelse af den skriftlige fremgangsmåde, skal Banken forelægge det samtidig med alle støttedokumenter. Et medlem for en medlemsstat anses for at have stemt for et forslag, såfremt den pågældende ikke stemmer imod inden for tre uger efter forslagets forelæggelse.

3. Såfremt et medlem udtrykkeligt anmoder om drøftelse på et møde i udvalget senest fem arbejdsdage inden udløbet af den i stk. 2, andet afsnit, nævnte frist på tre uger, forelægges forslaget på udvalgets næste planlagte møde. I ekstraordinære tilfælde af særlig hastende karakter kan Banken herefter anmode formanden om at indkalde til ekstraordinært møde i udvalget i henhold til artikel 2.

Artikel 7

1. Uden at gennemførelsesforordningens artikel 13, stk. 6, berøres heraf, kan udvalgets godkendelse eller positive udtalelse gives med forbehold af eventuelle kommentarer fra udvalget.

2. Udvalget kan anmode om, at bedømmelsen af en anmodning eller et forslag suppleres i visse henseender. I sådanne tilfælde kan anmodningen eller forslaget forelægges udvalget på ny.

3. Udvalgets udtalelser tilstilles Bankens beslutningstagende organer.

Artikel 8

1. På formandens ansvar fører sekretariatet de væsentligste konklusioner af hvert af udvalgets møder og udvalgsmedlemmernes væsentligste standpunkter til protokols senest to uger efter mødedatoen. Sekretariatet fører desuden protokol over de udtalelser og stemmer, der afgives under anvendelse af den skriftlige fremgangsmåde. Protokollaterne tilsendes udvalgsmedlemmerne.

2. Protokollatet anses for endeligt, når det er godkendt af udvalget, enten under anvendelse af den skriftlige fremgangsmåde eller på et senere møde.

3. Al korrespondance vedrørende udvalget skal sendes til sekretariatet og stiles til formanden for udvalget.

4. Alle repræsentanter og observatører, der deltager i udvalgets møder, skal behandle udvalgets arbejde og drøftelser fortroligt. Dokumenter vedrørende udvalgets arbejde og drøftelser er forbeholdt adressaterne, der er ansvarlige for deres forsvarlige opbevaring og for overholdelsen af deres fortrolige karakter.

Artikel 9

1. Udvalgets driftsomkostninger, herunder rejseudgifterne for en repræsentant fra hver medlemsstat, afholdes af Banken.

2. Banken stiller de lokaler og det udstyr til rådighed for udvalget, som dets arbejde kræver.

Artikel 10

Alle meddelelser, al korrespondance og alle dokumenter, der skal sendes ifølge disse bestemmelser, kan sendes ved brug af e-mail eller fax.

(1) EUT L 152 af 13.6.2007, s. 1.